Hei, denne artikkelen er over ett år gammel og kan inneholde utdatert informasjon

(Dagbladet): Natt til søndag 9. mai 2009 var den norske studenten Andreas Bull-Gundersen (25) på utestedet Rust i København, der kastet en mann et tungt ølglass i hodet på ham, noe som senere førte til at Andreas døde.

Etter tre år i utlandet, meldte den etterlyste dansk-pakistanske mannen seg. Han ble pågrepet kort tid etter at han var tilbake på dansk jord.

Fire måneder 31-åringen erkjenner straffskyld, så saken ble behandlet på en dag i retten i København.

- Jeg er utrolig lei for at det har skjedd, sier han til Andreas sin mor ifølge danske BTs reporter. Mora er i retten i København i dag.

31-åringen ble dømt til fire måneder i fengsel, og betinget utvisning, med en prøvetid på to år.

Forsvareren sier at han trenger betenkningstid før de avgjører om dommen skal ankes.

Tidligere voldsdømt Mannen, som er tidligere voldsdømt, ble etterlyst, mistenkt for å ha utført vold med døden til følge, men han ble ikke tiltalt for drap, men grov vold.

DØD: Andreas Bull-Gundersen (25) fikk et tungt ølglass i hodet en natt i mai 2009. I går var rettssaken mot gjerningsmannen. Foto: Privat Vis mer

- Gjerningsmannen kan ikke bebreides for at offeret døde. Det var ikke gjerningsmannens skyld at offeret ikke fikk rett behandling. At offeret endte med å dø av skadene var ikke noe gjerningsmannen kunne forutse, og han kan derfor ikke straffes for det, forklarer Søren Harbo fra politiet i København til Berlingske Nyhedsbureau.

Overvåkningsbilder fra Rust viser at den dansk-pakistanske mannen kaster to glass etter Andreas. Ett av dem treffer han på siden av hodet så hardt at Andreas mister bevisstheten.

Blødersykdom Gjerningsmannen og hans to kamerater forsvant fra stedet like etter slaget.

- Jeg var litt beruset. Han sa noe til meg, jeg husker ikke akkurat hva det var, men jeg ble provosert, sa 31-åringen i retten, ifølge Ekstra Bladet.

Kompisene visste at Andreas hadde en alvorlig blødersykdom, hemofili, så de tok ham med på sykehuset, slik at han kunne få legebehandling.

Sykepleieren som tok imot Andreas på legevakten i Rigshospitalet natt til søndag misforstod ifølge kameraten og trodde at nordmannen var homofil, og ikke hemofil, slik han hevdet. Han ble derfor avvist fra sykehuset.

Funnet død To dager senere ble Andreas funnet død i husbåten sin i København. Dødsårsaken var hjerneblødning, som var forårsaket av det harde slaget han hadde fått mot hodet.

HUSBÅTEN: To dager etter at han fikk et ølglass i hodet, ble Andreas funnet død her. Dødsårsaken var hjerneblødning etter å ha fått et ølglass i hodet. Foto: Kristian Ridder-Nielsen / Dagbladet Vis mer

Politiet offentliggjorde kort tid etter at Andreas ble funnet overvåkningsbilder av den nå 31 år gamle dansk-pakistaneren. Han hadde imidlertid rukket å rømme fra landet, og meldte seg ikke for politiet i Danmark før i september i år, over tre år etter overfallet.